Foto: Hina

HRVATSKI sabor izabrao je danas poslijepodne za svoga novog predsjednika HDZ-ova Gordana Jandrokovića.



Vrhovni zapovjednik Jandroković



Gordan Jandroković tako će, osim fotelje predsjednika sabora, preuzeti još jednu funkciju. Naime, trenutni vrhovni zapovjednik, odnosno zapovjednica Oružanih snaga Republike Hrvatske je predsjednica Kolinda Grabar Kitarović.



Međutim, ako se Kolindi nešto dogodi ili ako bude u nemogućnosti obavljati svoju dužnost, njenu ulogu preuzima nitko drugi nego Gordan Jandroković, čiji nadimak u stranci je - Njonjo.



"U slučaju duže spriječenosti uslijed bolesti ili nesposobnosti, a posebno ako Predsjednik Republike nije u stanju odlučiti o povjeravanju dužnosti privremenom zamjeniku, predsjednik Hrvat­skoga sabora preuzima dužnost privremenog predsjednika Repub­like na temelju odluke Ustavnog suda. Ustavni sud o tome odlu­čuje na prijedlog Vlade", kaže članak 96 Ustava Republike Hrvatske.



Zapovijedanje cjelokupnom vojskom



To znači da će, ako Kolinda bude bolesna ili nesposobna, cjelokupnom hrvatskom vojskom i naoružanjem upravljati Gordan Jandroković Njonjo.



Članak 99 Ustava Republike Hrvatske pojašnjava zadaće vrhovnog zapovjednika.



"Predsjednik Republike vrhovni je zapovjednik oružanih snaga Republike Hrvatske. Predsjednik Republike imenuje i razrješuje vojne zapovjednike, u skladu sa zakonom. Na temelju odluke Hrvatskoga sabora Predsjednik Republike objavljuje rat i zaključuje mir. U slučaju neposredne ugroženosti neovisnosti, jedinstvenosti i opstojnosti države Predsjednik Republike može, uz supotpis pred­sjednika Vlade, narediti uporabu oružanih snaga iako nije proglašeno ratno stanje", piše u članku 99.



Sve navedeno u gornjem članku, ako dođe do rata; od objavljivanja rata i zaključivanja mira, do naredbe uporabe oružanih snaga, radit će Jandroković ako Kolinda ne bude u stanju.